**NTNU S-sak 33/15**

**Norges teknisk-naturvitenskapelige**

**universitet**

09.09.2015
Saksansvarlig:  Ida Munkeby
Saksbehandler: Åshild Margrethe Revhaug

**N O T A T**

Til: Styret

Fra: Rektor

**Om:** **Fullmakt til å begjære påtale**

**Tilråding:**

Styret viser til rektors notat av 9. september 2015 og gir rektor fullmakt til å anmelde og begjære påtale i straffesaker i tilknytning til skadeverk, innbrudd, naskeri og tyveri, på/fra NTNUs eiendom/bygningsmasse, samt fremsette krav om erstatning på NTNUs vegne i forbindelse med straffesak.

­­­­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Bakgrunn**

Straffeloven § 79, forutsetter at strafferettslig påtale i visse tilfeller må begjæres av fornærmede for at påtalemyndigheten skal forfølge en sak strafferettslig. I henhold til straffelovens bestemmelse er det departementet som har denne myndigheten, men den må anses delegert til universitetsstyret i henhold til tildelingsbrev av 2015. Det samme må antas å gjelde erstatningskrav (borgerlige rettskrav) i forbindelse med straffesaker. Dette følger av straffeprosessloven av 22. mai 1981 § 3 og kap. 29.

I dag er det derfor kun styret som kan begjære påtale når NTNU er fornærmet i en sak, og der straffeforfølgning forutsetter at fornærmede begjærer gjerningsmannen tiltalt og straffet.

Spørsmålet for styret er om rektor skal delegeres påtalefullmakt.

I den senere tid er det utført skadeverk på NTNUs eiendom, og det er begått innbrudd og tyverier fra NTNU. Enkelte av forholdene krever begjæring om påtale fra NTNU for videre straffeforfølgning. Flere av de anmeldte forholdene ligger per i dag på vent hos politiet, i påvente av en formell fullmakt fra NTNUs styre.

Det følger av straffeloven §80, at begjæring om offentlig påtale må settes frem senest 6 måneder etter at den som er berettiget til å begjære påtale, er kommet til kunnskap om den straffbare handling og hvem som har foretatt den. Rask behandling av saken er viktig, både av hensyn til beviser i sakene, fristen for påtale og fordi straffereaksjon ikke bør komme for lenge etter lovbruddet.

Rektor ber styret om å akseptere at det gis fullmakt og foreslår

1. Rektor gis fullmakt til å begjære offentlig påtale av straffbare handlinger som skadeverk, innbrudd, naskeri og tyveri, som allerede er begått, samt kreve erstatning på NTNUs vegne i slike saker.

2. Rektor gis fullmakt til å begjære offentlig påtale av fremtidige straffbare handlinger som skadeverk, innbrudd, naskeri og tyveri, samt kreve erstatning på NTNUs vegne i slike saker.

Vedlegg:

[Fullmakt fra NTNUs styre](S-sak%2033.15%20vedl%20fullmakt.pdf)